b"\n_START_ARTICLE_\nSant Juli\xc3\xa0 de Vilatorta\n_START_SECTION_\nHist\xc3\xb2ria\n_START_PARAGRAPH_\nL'esgl\xc3\xa9sia de Sant Juli\xc3\xa0 de Vilatorta apareix documentada per primera vegada l'any 910. Encara es conserva fotografiada l'acta de consagraci\xc3\xb3, que data de l'any 1050. A principis del segle XX la poblaci\xc3\xb3 es convert\xc3\xad en lloc d'estiueig i sorgiren nombroses cases de segona resid\xc3\xa8ncia, moltes d'elles d'estil modernista.\n_START_SECTION_\nEconomia\n_START_PARAGRAPH_\nLa seva economia es basa en l'agricultura de sec\xc3\xa0 i ramaderia, menudes ind\xc3\xbastries i turisme i urbanitzacions de segona resid\xc3\xa8ncia._NEWLINE_Antigament era conegut com a Sant Juli\xc3\xa0 de les Olles per l'abund\xc3\xa0ncia d'artesans dedicats a la fabricaci\xc3\xb3 d'utensilis de cer\xc3\xa0mica. Fins i tot l'entranyable tup\xc3\xad deriv\xc3\xa0 en el mot tupinot, a vegades aplicat als vilatortins com a sobrenom en sentit ir\xc3\xb2nic i divertit. El tup\xc3\xad \xc3\xa9s una olleta petita d\xe2\x80\x99una sola nansa que serveix per escalfar el vi. Al segle XVII en el municipi hi havia 27 forns que es dedicaven principalment a la cer\xc3\xa0mica vidriada preparada per anar al foc. De la seva hist\xc3\xb2rica relaci\xc3\xb3 amb el m\xc3\xb3n de la terrissa ha nascut el projecte de la Fira del Tup\xc3\xad: fira artesanal monogr\xc3\xa0fica de terrissa i cer\xc3\xa0mica que es celebra anualment el quart cap de setmana de maig."